Esben Lunde Larsen (V), 2014-05-14:
Med fremsættelsen af L 188 for særlig talentfulde unge studerende tager regeringen sammen med Venstre og Det Konservative Folkeparti endnu et skridt i den rigtige retning for at styrke studerendes muligheder for at excellere, opnå et højere kompetenceniveau samt inspirere deres medstuderende til det samme.
Med L 188 til første behandling i Folketinget giver vi universiteterne fleksibiliteten til at oprette og udvikle spor for særlig talentfulde studerende.
Hermed prikker vi samtidig hul på en byld, vi sjældent har turdet røre i dansk uddannelsespolitik, nemlig ved at understøtte dem, der kan og vil stræbe efter at lære mere.
Vi kommer nu til at anerkende talentet og eliten, og det er uhyre vigtigt, for vi har længe nok i uddannelsessektoren bildt hinanden ind, at det, ikke alle kunne lære, skulle ingen lære.
Det glæder Venstre og mig personligt, at vi bevæger os væk fra denne form for pølsefabrik, for det er jo tankevækkende, at mens vi understøtter talenter i sportsverdenen og gerne lader junior gå til fodbold fire gange i ugen, så han kan komme på førsteholdet i klubben, så har vi stort set ingen talentudvikling i uddannelsessektoren.
Venstre hilser det velkommen, at universiteterne allerede er i gang med at udvikle disse spor, og vi er samtidig glade for, at universiteterne nu kan udbyde ekstra uddannelsesaktivitet og hædre de studerende som fortjent.
Dette kan ikke mindst de studerende være tilfredse med, for det giver dem mulighed for at nå endnu mere, end de kan i dag, og det er nødvendigt, ikke mindst fordi nyuddannede danske unge i stigende grad konkurrerer på et globalt arbejdsmarked med de dygtigste fra hele verden.
Her ser man mindre på, om danske Frederik har været super aktiv i sin fritid, og mere på, om han kan noget fagligt.
Endelig kan universiteterne også udbyde enkeltfag fra en bacheloruddannelse til særlig talentfulde unge fra ungdomsuddannelserne.
Det betyder, at vi nu også der får skabt en bevidsthed om, at hårdt arbejde og talent kan belønnes fagligt set, og at det altid er gavnligt at stræbe efter at blive dygtigere.
Men væsentligst er det, at vi langsomt, men konsekvent får ændret danske studerendes tankemåde, så de går fra at være halvgode spillere på midtbanen til at være frontløbere, der sætter deres internationale konkurrenter til vægs.
Med L 188 begiver Danmark og dets universiteter sig ind på markedet for internationale elitestuderende, og vi åbner op for i højere grad end i dag at tiltrække de studerende med lukrative stipendieordninger rundtomkring i verden.
Den bane bliver vi nødt til at spille på, hvis ikke vi skal miste grebet om de største talenter.
Det skal ses i lyset af, at de skarpeste studerende fra udlandet medbringer et frisk blik på fagområder og forskningsfelter, vi enten mangler egen tilstrømning til eller allerede har styrkepositioner på.
Med universitetets muligheder for udbud af disse stipendier fremmes innovationen og det internationale udsyn inden for såvel uddannelse som forskning.
Det styrker vores kandidater, og det styrker dansk erhvervslivs mulighed for at udvikle sig på baggrund af de mest talentfulde.
Venstre havde gerne set, at regeringen havde ladet penge følge med indsatsen, som VK-regeringen gjorde med sin elite- og talentsatsning.
Men det har vi ikke kunnet komme igennem med.
Men det skal ikke være nogen hemmelighed, at det står endog særdeles højt på Venstres dagsorden fremadrettet at prioritere midler til dette.
Det er en god dag for dansk erhvervsliv, og ikke mindst er det en god dag for Venstre.